फिर इस बात का इतना विरोध क्यों हो रहा है? यदि विरोध करनेवालों का वैचारिक मूल, उनकी लीक और लामबंदियां देखेंगे तो इस विरोध पर आश्चर्य नहीं होगा। भारत का बौद्धिक विश्व साम्यवादी विचारों के ‘कुल’ और ‘मूल’ के लोगों द्वारा प्रभावित था जो एक पूर्णतया अभारतीय विचार है। इसीलिए उनमें अत्यंत असहिष्णुता है और हिंसा का रास्ता लेने की वृत्ति है। साम्यवादी विचार का वैश्विक अनुभव यही बात अधोरेखित करती है। अपने विचारों से भिन्न विचार के लोगों की बातें सुनने को वे ना केवल नकारते हैं अपितु ऐसा करने वालों का विरोध भी करते हैं। आप यदि साम्यवादी (वामपंथी) विचार के नहीं हो तो आपको दक्षिण पंथी ही होना चाहिए और इसलिए आप निषेध करने, रोके जाने, निंदा किए जाने लायक हो। वे आपको जाने बिना (क्यों कि आप वामपंथी नहीं हो ) आपका हर प्रकार से विरोध ही करेंगे। यह साम्यवादी परम्परा है। फिर भी ये लोग ही उदारता, अभिव्यक्ति की स्वतंत्रता और लोकतंत्र की दुहाई देते नहीं थकते हैं। अकारण झूठ बोलना और दांभिकता इनके रक्त बीज( DNA ) में है।